ຫວຽດນາມ-ສິງກະໂປເພີ່ມທະວີການຮ່ວມມື,ພົບປະແລກປ່ຽນປະຊາຊົນ
(vovworld)- ຕອນບ່າຍວັນທີ 20/6 ຢູ່ ຮ່າໂນ້ຍ, ຄະນະກຳມະການສູນກາງແນວໂຮມປະເທດຊາດຫວຽດນາມ ແລະ ສະຫະສະມາຄົມປະຊາຊົນ ສິງກະໂປ ໄດ້ລົງນາມໃນບົດບັນທຶກຊ່ວຍຈຳໂຄງການຮ່ວມມືລະຫວ່າງສອງຝ່າຍໄລຍະ 2017-2019. ຕາມນັ້ນແລ້ວ, ສອງປະເທດ ເພີ່ມທະວີຄວາມເຂົ້າໃຈເຊິ່ງກັນ ແລະກັນ, ຮັດແຫນ້ນການພົວພັນສອງຝ່າຍລະຫວ່າງບັນດາຜູ້ອາສາສະໝັກ ສິງກະໂປ ແລະ ຫວຽດນາມ ໂດຍຜ່ານບັນດາໂຄງການເພື່ອຜົນປະໂຫຍດລວມຂອງສອງຝ່າຍ. ລະອຽດຄື: ສອງຝ່າຍຈະແລກປ່ຽນຄະນະຜູ້ແທນເພື່ອແລກປ່ຽນ, ຖອດຖອນບົດຮຽນເຊິ່ງກັນແລະກັນ, ປັບປຸງການພົວພັນລະຫວ່າງສອງປະເທດ, ເຂົ້າຮ່ວມການຮ່ຳຮຽນ, ຄົ້ນຄ້ວາ ກ່ຽວກັບໂຄງການພັດທະນາວົງຄະນາຍາດ ແລະ ບັນດາການເຄືື່ອນໄຫວວັດທະນະທຳຄືດັ່ງບັນດາປັດໄຈຫລັກແຫລ່ງ, ສ້າງຄວາມສະຫນິດຕິດພັນ ແລະ ຄວາມກົມກຽວສັງຄົມ.
ກ່ອນຫນ້ານັ້ນ, ທີ່ການເຮັດວຽກກັບຄະນະຜູ້ແທນ ສະຫະສະມາຄົມປະຊາຊົນ ສິງກະໂປ ໂດຍທ່ານ Ang Hak Seng ຜູ້ອຳນວຍການໃຫຍ່ສະຫະສະມາຄົມດັ່ງກ່າວເປັນຫົວຫນ້າຄະນະ, ທ່ານຮອງປະທານຄະນະກຳມະການສູນກາງແນວໂຮມປະເທດຊາດຫວຽດນາມ ເຈີນແທງເມີນ ໄດ້ຢືນຢັນວ່າ: ປະຊາຊົນຫວຽດນາມ ມີຄວາມປິຕິຊົມຊື່ນເມື່ອເຫັນວ່າ ການຮ່ວມມື, ມິດຕະພາບລະຫວ່າງປະຊາຊົນສອງປະເທດ ສືບຕໍ່ພັດທະນາ ແລະ ນັບມື້ນັບນຳມາເຊິ່ງປະສິດທິຜົນຢ່າງແທ້ຈິງ, ໃນນັ້ນ ມີການຮ່ວມມືຢ່າງແຫນ້ນແຟ້ນລະຫວ່າງແນວໂຮມປະເທດຊາດຫວຽດນາມ ແລະ ສະຫະສະມາຄົມປະຊາຊົນ ສິງກະໂປ. ຜ່ານການຮ່ວມມື ສອງຝ່າຍເຫັນວ່າ ມີຫລາຍຈຸດຄ້າຍຄືກັນກ່ຽວກັບຮູບການເຄື່ອນໄຫວ ແລະ ຈຸດໝາຍມຸ່ງໄປເຖິງປະຊາຄົມເຂດຊຸມຊົນ, ຍົກສູງຊີວິດການເປັນຢູ່ໃຫ້ແກ່ປະຊາຊົນຢູ່ຂັ້ນຮາກຖານ.